
EXPUNERE DE MOTIVE  PRIVIND OPORTUNITATEA
PROIECTULUI DE HOTĂRÂRE
privind aprobarea aderării Municipiului Timişoara la 
Asociaţia „Grupul de acţiune locală Freidorf” 

Motivul emiterii proiectului de hotărâre

       1. Descrierea situaţiei actuale
În anul 2013, pe baza unui chestionar complex, Primăria Municipiului Timişoara a identificat tipurile de zone defavorizate în cadrul oraşului. În toate aceste zone defavorizate, problemele sociale identificate sunt numeroase dar ele se referă în principal la următoarele aspecte: supra-aglomerarea spaţiului de locuit, condiţii proaste de locuire, lipsa sau accesul redus la infrastructurile de utilităţi, venituri reduse, poziţii marginale şi vulnerabile pe piaţa muncii, educaţie formală scăzută sau deloc în rândul adulţilor, rate ridicate ale abandonului şcolar, părăsire timpurie a şcolii, absenteism şcolar în rândul copiilor. 

Din studiile efectuate în zonele urbane marginalizate rezultă o necesitate majoră de a interveni şi de a încerca şi reuşi desegregarea comunităţii şi scoaterea ei din sărăcie, precum şi din condiţiile precare de locuire. 
       2. Schimbări preconizate şi rezultate aşteptate

Având în vedere oportunităţile de finanţare prin Programul Operaţional Capital Uman şi Programul Operaţional  Regional, un grup de iniţiativă compus din Asociaţia Europa pentru Studii Politice şi Educaţie Civică, Center of Proiects SRL şi Andronic Reisen SRL a iniţiat înfiinţarea Asociaţiei Grupul de Acţiune Locală Freidorf, documentaţia de înfiinţare fiind depusă la Judecătoria Timişoara în data de 16.10.2017, şi a invitat Municipiul Timişoara să adere la această Asociaţie.
Asociaţia Grupul de Acţiune Locală Freidorf constituie o abordare de tip bottom-up(de jos în sus) din care fac parte reprezentanţi ai intereselor socio-economice din Zona Urbană Marginalizată Freidorf, care cuprinde următoarele cartiere: Freidorf, Iosefin, Steaua şi Fratelia. 

3.Alte informaţii 

Principalele obiective ale Asociaţiei „Grupul de acţiune locală Freidorf” sunt desfăşurarea de acţiuni de animare a actorilor publici şi privaţi din zona urbană defavorizată, elaborarea şi implementarea Strategiei de Dezvoltare Locală a Asociaţiei, investiţii în construcţia, dezvoltarea, modernizarea şi reabilitarea infrastructurii în zonele urbane defavorizate, iniţierea şi implementarea de proiecte, colaborarea cu organisme europene asemănătoare.

4. Concluzii

Aderarea Municipiului Timişoara la Asociaţia Grupul de Acţiune Locală Freidorf va facilita dezvoltarea strategică a zonelor urbane şi periurbane ale Timişoarei prin implementarea de proiecte finanţate prin diferite programe europene - Programul Operaţional Capital Uman, Programul Operaţional  Regional, etc. 

